Paterna sol•licitarà entre 12 i 13 milions d’euros de fons europeus per a millorar la ciutat
14/09/2015

# Paterna sol•licitarà entre 12 i 13 milions d’euros de fons europeus per a millorar la ciutat

[![Paterna sol•licitarà entre 12 i 13 milions d’euros de fons europeus per a millorar la ciutat](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

14.09.2015

El programa PATERNA ACTUA inclou diverses propostes municipals entre 2015 i 2020 per a millorar la mobilitat, augmentar els actuals nivells d’Ocupació i renovar infraestructures públiques

L’Ajuntament de Paterna sol•licitarà entre 12 i 13 milions d’euros procedents de fons europeus, per a executar diferents plans municipals inclosos en el programa PATERNA ACTUA, realitzat des de l’àrea de Garantia Social i Ocupació, i que s’executarien entre 2015 i 2020. Este macroplà integral tindrà com a objectiu principal millorar la mobilitat, renovar infraestructures públiques i augmentar els nivells actuals d’Ocupació i, encara que la seua implantació és en el conjunt de Paterna, se centrarà sobretot en els barris de Santa Rita i La Coma.

L’alcalde Juan Antonio Sagredo ha reclamat l’arribada de finançament europeu per a fer de Paterna “una ciutat més accessible, sostenible, intel•ligent i integradora”. I ha demanat a la resta de formacions amb representació política en l’Ajuntament “que recolzen este projecte, perquè el consens és vital a l’hora que Europa concedisca ajudes econòmiques per a projectes d’este tipus”.

L’Ajuntament reunirà a tots els grups polítics este dimecres perquè els tècnics que han treballat en el desenrotllament del projecte expliquen detalladament les actuacions previstes. A més de la busca del consens polític, el propi programa estableix mecanismes per a incorporar propostes veïnals a PATERNA ACTUA.

Este projecte aspira a ser un Pla de tota la ciutat que implique tots els agents socioeconòmics (institucions, associacions, organismes, empresaris i ciutadans de Paterna) amb l’objectiu que la ciutadania en el seu conjunt avance cap a un futur possible, planificat de forma conjunta i consensuada.

Paterna Gran Ciutat

L’alcalde de Paterna ha defés la necessitat de comptar amb com més finançament millor. “Si Paterna rebera el reconeixement del Govern d’Espanya com a Gran Ciutat, ingressaríem altres 10 milions d’euros, import amb què podríem dissenyar la ciutat que volem per al futur”, ha explicat Juan Antonio Sagredo. “26.000 persones que no viuen a Paterna vénen ací a treballar, porten als seus fills al col•legi o compren en la nostra ciutat, -ha continuat-, motiu pel qual superem diàriament un flux de més de 75.000 persones i necessitem de més recursos econòmics que actualment”.